送章頔歸鄉
作者：楊億
朝代：宋

paragraphs: 蕪穢休嗟負郭田，蹉跎自過鹿鳴筵。
荆山玉璞空三獻，梁苑風塵已十年。
疏入禁中猶未報，賦成都下早曾傳。
獨攜書劍歸閩嶺，共泛煙波入楚天。
獵獵酒旗邀舉白，招招漁艇勸烹鮮。
棋枰鬭勝疑成癖，砧杵驚愁幾廢眠。
驛路數程煩託乘，郡齋終日喜談玄。
如何弃我還家去，相送津亭一黯然。